3. ลักษณะการประกอบธุรกิจของแต่ละสายผลิตภัณฑ์

บริษัทประกอบธุรกิจให้บริการและผลิตสื่อโฆษณา (Media Producer and Media Provider)
ซึ่งบริษัทจะมุ่งเน้นในการให้บริการและผลิตสื่อโฆษณาภายในอาคาร (In-store Media) เป็นหลัก
โดยจะมุ่งเน้นในเรื่องของความคิดสร้างสรรค์ในการพัฒนาสื่อรูปแบบใหม่ (Innovative Media)
เพื่อสามารถทำให้บริษัทเจ้าของผลิตภัณฑ์สามารถเข้าถึงกลุ่มลูกค้าเป้าหมายและสามารถสร้างการรับรู้แบรนด์สินค้า
(Brand awareness) ได้อย่างมีประสิทธิภาพ ซึ่งที่ผ่านมา
บริษัทได้ให้บริการสื่อโฆษณาระบบดิจิตอลผ่านจอภาพ 3 มิติ (3D Digital Media)
เป็นบริษัทแรกในภูมิภาคเอเชีย และยังให้บริการสื่อโฆษณา ณ จุดขายสินค้า (Shelf Media)
สื่อโฆษณาในบริเวณส่วนต่างๆ ของอาคาร (Mall Wrap) และโครงการ uNetwork
ที่ให้บริการสื่อโฆษณาระบบดิจิตอลผ่านจอภาพในมหาวิทยาลัยหลายแห่ง
โดยสามารถแบ่งลักษณะการประกอบธุรกิจออกได้เป็น 4 ประเภทหลัก ดังต่อไปนี้

3.1 ธุรกิจให้บริการสื่อโฆษณาภายในอาคาร (In-store Media)

3.1.1 บริการสื่อโฆษณาระบบดิจิตอลในรูปแบบ 2 มิติ และ 3 มิติ

บริษัทให้บริการด้านการโฆษณาผ่านทางจอภาพในลักษณะภาพเคลื่อนไหว 2 มิติ และ 3 มิติ
ซึ่งเป็นการตลาดแบบการมุ่งสร้างทำให้แบรนด์สินค้าเป็นที่รู้จัก (Brand Awareness)
และสร้างภาพพจน์ที่ดีของบริษัทเจ้าของผลิตภัณฑ์
ให้กับผู้บริโภคและเป็นการเน้นย้ำถึงผลิตภัณฑ์หรือบริการของผู้ประกอบการ ณ จุดขาย
โดยบริษัทจะมีรายได้จากการขายเวลาโฆษณาให้แก่เจ้าของผลิตภัณฑ์
เพื่อให้บริการสื่อโฆษณาในรูปแบบของภาพ 2 มิติ และ 3 มิติ ซึ่งบริษัทเป็นบริษัทแรกที่นำสื่อโฆษณา
3 มิติ มาใช้ในภูมิภาคเอเชีย โดยในปี 2550 และปี 2551
บริษัทมีรายได้จากธุรกิจให้บริการสื่อโฆษณาระบบดิจิตอล
(ไม่รวมรายได้จากการให้บริการสื่อโฆษณาระบบดิจิตอลของโครงการ uNetwork)
คิดเป็นสัดส่วนร้อยละ 80.20 และร้อยละ 68.86 ของรายได้รวม ตามลำดับ ทั้งนี้
บริษัทได้คัดเลือกสถานที่ในการติดตั้งจอภาพแสดงสื่อโฆษณาที่มีการสัญจร (Traffic)
ของกลุ่มผู้บริโภคที่หนาแน่นเพื่อให้สามารถรองรับความต้องการในการสร้างแบรนด์สินค้าของบริษัทลูกค้าให้โดดเด่นและเป็นที่สนใจต่อกลุ่มลูกค้าเป้าหมาย

นอกจากนี้
บริษัทได้มีการพัฒนาระบบควบคุมบริหารสื่อโฆษณาที่มีประสิทธิภาพในการบริหารงานโฆษณาระบบดิจิตอล
ซึ่งสามารถรองรับความต้องการของลูกค้าที่หลากหลาย
โดยบริษัทสามารถบริหารสื่อโฆษณาดิจิตอลตามสาขาต่างๆ ทั้งหมด ผ่านทางคอมพิวเตอร์ที่ติดตั้ง ณ
สำนักงานของบริษัท และสามารถปรับเปลี่ยนข้อมูลของสื่อโฆษณา (Content)
ไปตามความเหมาะสมจากการควบคุมของส่วนกลาง (Centralization)
ผ่านช่องทางอินเตอร์เน็ต นอกจากนี้ บริษัทยังสามารถตรวจสอบการทำงานของจอภาพได้ตลอดเวลา
(Real-time Monitor) และสามารถเก็บข้อมูลการให้บริการ (Log file)
เพื่อนำมาประเมินและปรับปรุงคุณภาพในการให้บริการให้เหมาะสมกับความต้องการของลูกค้าได้อีกด้วย

ภาพแสดงระบบควบคุมบริหารสื่อโฆษณาดิจิตอล

[][][][][][][][][][][][][]

ระบบควบคุมบริหารงานโฆษณายังช่วยให้บริษัทสามารถบริหารสื่อโฆษณาผ่านทางจอภาพ 2 มิติ
และ/หรือ จอภาพ 3 มิติ ให้แบ่งเป็นรอบ โดยในระยะเวลาโฆษณาหนึ่งรอบ (Loop)
อาจจะมีเวลา (Time slot) อยู่ 10 นาที ถึง 60 นาที แล้วแต่การกำหนดของบริษัท ทั้งนี้
บริษัทสามารถแพร่ภาพสื่อโฆษณาใดๆ ได้เป็นระยะเวลา 15 วินาที ถึง 3 นาที ในหนึ่งรอบ
และเมื่อวนโฆษณาครบหนึ่งรอบแล้วจะย้อนกลับไปที่โฆษณาสินค้าตัวแรกใหม่อีกครั้งหนึ่ง
ซึ่งหลักการในการโฆษณาในแบบวนหลายๆ รอบในจุดติดตั้งที่เด่นชัด
และการใช้เสียงและรูปภาพประกอบจะเป็นส่วนที่ช่วยกระตุ้นผู้บริโภค
และตอกย้ำการรับรู้แบรนด์สินค้าที่โฆษณา ซึ่งจะนำมาสู่การตัดสินใจซื้อในที่สุด นอกจากนี้
ในแต่ละจุดโฆษณาในสถานประกอบการนั้นๆ
จะแพร่ภาพสื่อโฆษณาของสินค้าต่างชนิดกันในเวลาเดียวกัน
ทำให้ผู้บริโภคและผู้ที่เดินผ่านไปมาสามารถเห็นโฆษณาไม่ซ้ำกันในขณะที่เดินผ่านแต่ละจอภาพ

[]ภาพและตารางแสดงตัวอย่างการโฆษณาแบบวนรอบ รอบละ 10 นาที

  ตารางแสดงการโฆษณาแบบวนรอบต่อหนึ่งสาขา

จากการที่บริษัทสามารถปรับเปลี่ยนระยะเวลาโฆษณาในหนึ่งรอบโดยใช้ระบบควบคุมบริหารงานโฆษณาตามที่กล่าวข้างต้น
ทำให้บริษัทสามารถขยายเวลาการให้บริการสื่อโฆษณา (Capacity) ได้
ด้วยการขยายระยะเวลาโฆษณา (Loop) ออกไปเป็น 10 นาที หรือ 20 นาที หรือ 30 นาที หรือ
60 นาที ก็ได้ ซึ่งจะทำให้บริษัทสามารถหารายได้ได้เพิ่มขึ้นจากระยะเวลาโฆษณาที่เพิ่มขึ้นใน Loop
นั้นๆ โดยไม่ต้องลงทุนเพิ่มเติม ทั้งทางด้านสถานที่ติดตั้งจอภาพและหรือจำนวนภาพเพิ่มเติม
อย่างไรก็ตาม การกำหนด Loop
ดังกล่าวขึ้นอยู่กับความเหมาะสมและความต้องการของลูกค้าและตลาดเป็นสำคัญ

ณ วันที่ 31 ธันวาคม 2551 บริษัทได้ติดตั้งจอภาพ 2 มิติ และ จอภาพ 3
มิติเพื่อให้บริการสื่อโฆษณาระบบดิจิตอล ดังนี้

  ------------------------------------- ------------ --------- ---------------
  สถานที่ติดตั้ง                             จำนวนจอภาพ             รวมจอภาพทั้งหมด

                                        3 มิติ         2 มิติ      

  ศูนย์การค้าสยามพารากอน และ ศูนย์การค้า ดิ    182          -         182
  เอ็มโพเรียม                                                    

  Home Fresh Mart และ Gourmet Market (9 -            123       123
  สาขา)                                                        

  ศูนย์การค้ามาบุญครอง                      5            1         6

  บิ๊กซี ซูเปอร์เซ็นเตอร์ (19 สาขา)            -            380       380

  สถาบันการศึกษาภายใต้โครงการ uNetwork     46           155       201

  อาคารจัตุรัสจามจุรี                        -            11        11

  รวม                                   233          670       903
  ------------------------------------- ------------ --------- ---------------

รายละเอียดการให้บริการสื่อโฆษณาระบบดิจิตอลในรูปแบบของภาพ 2 มิติ และ 3 มิติ มีดังนี้

สื่อโฆษณาระบบดิจิตอล 3 มิติที่ ศูนย์การค้าสยามพารากอน และศูนย์การค้า ดิ เอ็มโพเรียม

บริษัทได้ริเริ่มในการพัฒนาเพื่อให้บริการสื่อโฆษณา 3 มิติ (3D Digital Media Network)
เป็นรายแรกในภูมิภาคเอเชีย
โดยบริษัทใช้เทคโนโลยีล่าสุดจากประเทศเยอรมันในการผลิตงานโฆษณา (Content)
ประเภทภาพเคลื่อนไหว 3 มิติ
ทำให้สามารถผลิตงานโฆษณาที่ออกมาในรูปภาพเคลื่อนไหวเสมือนมีชีวิตลอยออกมานอกจอภาพ
โดยสามารถมองเห็นภาพ 3 มิติได้ด้วยสายตาเปล่าในมุมมองกว้าง 120 องศา
โดยไม่ต้องใช้แว่นตาหรืออุปกรณ์ใดๆ เสริม ทั้งนี้ การใช้จอภาพ 3
มิติในการแสดงสื่อโฆษณาจะทำให้ผู้ที่พบเห็นรู้สึกทึ่งไปกับการที่มี 3 มิติ
เสมือนว่าเห็นภาพหลุดออกมาจากหน้าจอ
และสามารถดึงดูดให้กลุ่มผู้บริโภคเป้าหมายหยุดยืนดูโฆษณาได้ดีเนื่องจากความแปลกใหม่
และความน่าสนใจของเทคโนโลยี

ภาพตัวอย่างภาพ 3 มิติ

[]

[]

ทั้งนี้ บริษัทได้ทำสัญญาระยะยาวเป็นเวลา 10 ปี สิ้นสุดในปี 2558
(โปรดดูรายละเอียดของสัญญาในส่วนของทรัพย์สินในการประกอบธุรกิจ ข้อ 5.2)
ในการเป็นผู้ให้บริการโฆษณาภาพเคลื่อนไหว 3 มิติ ในศูนย์การค้า ดิ เอ็มโพเรียม
และศูนย์การค้าสยามพารากอน โดยได้ติดตั้งจอภาพ 3 มิติ ขนาด 17 นิ้ว (เฉพาะในลิฟท์) 40 นิ้ว
และ 45 นิ้ว จำนวนรวม 182 จอ ในบริเวณที่เป็นศูนย์รวมของผู้คนที่สัญจรผ่านไปมา เช่น หน้าลิฟท์
ในลิฟท์ บริเวณทางเชื่อมต่อรถไฟฟ้าบีทีเอส บริเวณใกล้ทางขึ้นลงบันไดเลื่อน
และบริเวณที่ตั้งประชาสัมพันธ์ เป็นต้น ของศูนย์การค้าสยามพารากอน และศูนย์การค้า ดิ
เอ็มโพเรียม

ภาพแสดงสถานที่ติดตั้งจอภาพ 3 มิติที่ศูนย์การค้าสยามพารากอน และศูนย์การค้า ดิ เอ็มโพเรียม

[]

[]

ทั้งนี้ โดยปกติ บริษัทจะทำสัญญากับลูกค้าเป็นระยะเวลาประมาณ 3 เดือน
ซึ่งบริษัทลูกค้าที่ต้องการซื้อสื่อโฆษณาจะสามารถลงโฆษณาผ่านทางจอภาพสามมิติ ในระยะเวลา 15
วินาที – 3 นาทีต่อระยะเวลาหนึ่งรอบชั่วโมง โดยภายในหนึ่งวัน
โฆษณาหนึ่งชุดจะถูกแสดงผ่านจอภาพ ทั้งหมด 12 รอบ หรือ 12 ชั่วโมง
ตามช่วงเวลาที่ศูนย์การค้าเปิดดำเนินการ ซึ่งในหนึ่งรอบชั่วโมงได้มีการแบ่งการแสดงภาพไว้ดังนี้

+------------------------------+---------------------------------------+
| รายการ                       | ระยะเวลาในการแสดงภาพต่อรอบหนึ่งชั่วโมง     |
+------------------------------+---------------------------------------+
| สื่อโฆษณา                      | 40 นาที                                |
+------------------------------+---------------------------------------+
| รายการบันเทิงต่างๆ              | 10 นาที                                |
+------------------------------+---------------------------------------+
| รายการจากเจ้าของสถานที่         | 10 นาที                                |
|                              |                                       |
| (สยามพารากอน หรือ ดิ           | (Time Sharing)                        |
| เอ็มโพเรียม)                   |                                       |
+------------------------------+---------------------------------------+

สื่อโฆษณาระบบดิจิตอล 2 มิติที่ Home Fresh Mart และ Gourmet Market

บริษัทได้ติดตั้งจอภาพ LCD 2 มิติ บริเวณหัวชั้นแสดงสินค้า (End Cap Media)
ในซุปเปอร์มาร์เก็ตชั้นนำ เพื่อช่วยส่งเสริมการขาย และช่วยดึงดูดความสนใจของลูกค้า
รวมทั้งสนับสนุนให้ลูกค้าตัดสินใจซื้อสินค้า ณ จุดขาย โดยบริษัทได้ทำสัญญาเป็นเวลา 5 ปี สิ้นสุดในปี
2554 (โปรดดูรายละเอียดของสัญญาในส่วนของทรัพย์สินในการประกอบธุรกิจ ข้อ 5.2)
เพื่อมีสิทธิติดตั้งจอภาพ 2 มิติ ขนาด 17 นิ้ว รวมทั้งหมด 108 จอ
บนพื้นที่ให้บริการโฆษณาในหัวชั้นแสดงสินค้าของทุกสาขาของ Home Fresh Mart
ของศูนย์การค้าเดอะมอลล์ และ Gourmet Market ของศูนย์การค้า ดิ เอ็มโพเรียม และ
ศูนย์การค้าสยามพารากอน รวมทั้งมีการติดตั้งจอ 2 มิติในบริเวณโซนความงาม (Beauty Zone)
ของศูนย์การค้าเดอะมอลล์อีก 15 จอ ซึ่งการกระจายจุดติดตั้งจอภาพตามสาขาต่างๆ
ของเดอะมอลล์ Home Fresh Mart และ Gourmet Market
จะเป็นฐานในการกระจายสื่อโฆษณาของบริษัทให้ครอบคลุมและเข้าถึงผู้บริโภคระดับกลางถึงระดับบนได้มากขึ้น

ภาพแสดงสถานที่และการติดตั้งจอภาพที่ Home Fresh Mart และ Gourmet Market

[][]

บริษัทได้ทำการติดตั้งจอภาพทั้งหมดประมาณ 12 จอต่อหนึ่งสาขา
และสถานที่ติดตั้งจะเป็นพื้นที่ตรงกลางของบริเวณหัวแถวของจุดแสดงสินค้า
โดยการแพร่ภาพโฆษณาในแต่ละจอภาพทั้งหมด 12 จอจะไม่ซ้ำกัน
แต่จะซ้ำกันทุกสาขาในแต่ละจอของแต่ละสาขา ซึ่งจะมีการฉายซ้ำทุกๆ 10 นาที
และโฆษณาแต่ละชิ้นจะใช้เวลาแพร่ภาพประมาณ 15 - 30 วินาที ดังนั้น
ในกรณีที่ซุปเปอร์มาร์เก็ตเปิดดำเนินการเป็นเวลา 12 ชั่วโมงต่อวัน
การฉายโฆษณาแบบวนรอบจะทำให้สามารถฉายโฆษณาซ้ำได้ถึง 72 ครั้งภายในหนึ่งวันต่อหนึ่งสาขา
หรือคิดเป็นประมาณ 2,160 ครั้งต่อเดือน ซึ่งโดยปกติ
บริษัทจะทำสัญญากับลูกค้าเป็นระยะเวลาประมาณ 6 เดือน

สื่อโฆษณาระบบดิจิตอล 2 มิติที่ บิ๊กซี ซูเปอร์เซ็นเตอร์ (Big C Super Center)

นอกจากเครือข่ายของจุดให้บริการสื่อโฆษณาด้วยระบบดิจิตอลที่กระจายอยู่ทั่วกรุงเทพและปริมณฑล
โดยผ่านทางสาขาของศูนย์การค้า เดอะมอลล์ ศูนย์การค้า ดิ เอ็มโพเรียม
และศูนย์การค้าสยามพารากอน แล้ว
บริษัทยังได้เพิ่มความหนาแน่นของจุดให้บริการสื่อโฆษณาในรูปแบบจอภาพ 2 มิติ ผ่านทาง บิ๊กซี
ซูเปอร์เซ็นเตอร์ ซึ่งมีสาขาในกรุงเทพฯ ทั้งหมด 23 สาขา และสาขาในต่างจังหวัดทั้งหมด 31
สาขา (ไม่รวมสาขาอยุธยาที่เปิดดำเนินการเมื่อเดือนกุมภาพันธ์ 2551)
โดยบริษัทได้ทำสัญญาระยะยาวเป็นเวลา 3 ปี สิ้นสุดปี 2554
(โปรดดูรายละเอียดของสัญญาในส่วนของทรัพย์สินในการประกอบธุรกิจ ข้อ 5.2) กับ บิ๊กซี
ซูเปอร์เซ็นเตอร์ ทั้งนี้ บริษัทมีแผนที่จะเข้าติดตั้งจอภาพให้ครอบคลุมทั้งหมด 54 สาขาของ บิ๊กซี
ซูเปอร์เซ็นเตอร์ ทั่วประเทศ โดยจะติดตั้งจอภาพ 2 มิติ ขนาด 19 นิ้ว รวมทั้งหมด 20
จอภาพต่อหนึ่งสาขา และสถานที่ติดตั้งจะเป็นพื้นที่บริเวณหัวแถวของจุดแสดงสินค้า (End Cap)
ซึ่งเป็นจุดที่มีลูกค้าเป็นจำนวนมาก ทั้งนี้ ณ วันที่ 31 ธันวาคม 2551
บริษัทได้ติดตั้งจอภาพไปแล้วทั้งสิ้น 380 จอสำหรับ 19 สาขาในกรุงเทพฯ
และจะทยอยทำการติดตั้งจอภาพเพิ่มเติมตามความเหมาะสมในอีก 35 สาขาที่เหลือ
โดยภายหลังจากการติดตั้งจอภาพและอุปกรณ์ทั้งหมดเสร็จสิ้นแล้ว
จะทำให้บริษัทมีจอภาพสำหรับการให้บริการสื่อโฆษณาในห้างได้รวมทั้งสิ้นมากกว่า 1,000
จอกระจายอยู่ทั่วประเทศไทยทำให้เครือข่ายในการให้บริการขยายในวงกว้างและสามารถเข้าถึงผู้บริโภคได้มากขึ้น

สำหรับในการบริหารเวลาโฆษณาของสื่อในบิ๊กซี ซูเปอร์เซ็นเตอร์
บริษัทมีการแบ่งการโฆษณาเป็นรอบ โดยกำหนดหนึ่งรอบเป็นเวลา 10 นาที
ซึ่งโฆษณาแต่ละชิ้นจะใช้เวลา 15 - 30 วินาที ดังนั้น ในหนึ่งรอบ 10 นาทีจะฉายโฆษณาได้สูงสุด
40 โฆษณา และภายในหนึ่งวันจะสามารถฉายโฆษณาซ้ำได้ประมาณ 72 รอบ (ในกรณีที่บิ๊กซี
ซูเปอร์เซ็นเตอร์เปิดดำเนินการ 12 ชั่วโมงต่อวัน) สำหรับการให้บริการใน 19
สาขาแรกที่ได้ติดตั้งจอภาพแล้ว บริษัทได้เริ่มให้บริการเชิงพาณิชย์ตั้งแต่เดือนเมษายน 2551
โดยทำการจัดชุดโฆษณาเป็นกลุ่ม หนึ่งกลุ่มโฆษณาจะทำการแพร่ภาพในสาขาจำนวน 9 -10
สาขาและการแพร่ภาพโฆษณาในแต่ละจอภาพทั้งหมด 20 จอ
จะเป็นโฆษณาที่ไม่ซ้ำกันแต่จะซ้ำกันทุกสาขาในแต่ละจอของแต่ละสาขาในกลุ่ม

ภาพแสดงแผนที่สาขาต่างๆ ของบิ๊กซี ซูเปอร์เซ็นเตอร์

แผนที่ตั้งสาขาในกรุงเทพฯ แผนที่ตั้งสาขาในต่างจังหวัด

[]

สื่อโฆษณาระบบดิจิตอล 3 มิติที่ศูนย์การค้ามาบุญครอง

บริษัทได้ติดตั้งจอภาพ 3 มิติจำนวน 5 จอ และจอภาพ 2 มิติ จำนวน 1 จอ ณ
จุดประชาสัมพันธ์ของศูนย์การค้าที่ชั้น 2 ซึ่งเป็นทางเข้าออกที่เชื่อมต่อกับสยามสแควร์
ที่มีผู้คนสัญจรผ่านเป็นจำนวนมาก โดยบริษัทได้ทำสัญญาการให้บริการกับทางศูนย์การค้ามาบุญครอง
เป็นระยะเวลาทั้งหมด 4 ปี 6 เดือน เริ่มตั้งแต่ปี 2550
(โปรดดูรายละเอียดของสัญญาในส่วนของทรัพย์สินในการประกอบธุรกิจ ข้อ 5.2)

3.1.2 ธุรกิจให้บริการสื่อโฆษณาที่ไม่ใช่ระบบดิจิตอล (Non-Digital Media)

นอกจากการให้บริการในรูปแบบดิจิตอลผ่านจอภาพแล้ว
บริษัทยังเล็งเห็นถึงความสำคัญของสื่อโฆษณาในรูปแบบอื่นๆ
เพื่อพัฒนาให้บริษัทมีสื่อโฆษณาได้รูปแบบหลากหลายตามความต้องการของบริษัทเจ้าของผลิตภัณฑ์
และยังช่วยตอกย้ำให้ผู้บริโภคได้เห็นและรับรู้สินค้าได้ชัดเจนยิ่งขึ้น

ในปี 2550 บริษัทเริ่มให้บริการโฆษณารูปแบบใหม่ (Innovative Media) ที่ไม่ใช่ระบบดิจิตอล
ซึ่งประกอบด้วยแผ่นป้ายโฆษณาแสดงสินค้าประกอบชั้นแสดงสินค้า (Shelf Media)
ซึ่งสามารถแบ่งได้เป็นป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf
Pop-up) ป้ายโฆษณาแบบอุโมงค์ (Tunnel Media) และ ป้ายโฆษณาแบบกรอบ (Shelf
Frame) เพื่อเป็นการโฆษณาและประชาสัมพันธ์สินค้า ณ จุดขาย
และบริษัทยังให้บริการโฆษณาบริเวณส่วนหน้าของรถเข็น (Cart Media) บริเวณพื้น (Floor
Wrap) และจอภาพเพื่อแสดงโฆษณาประกอบชั้นแสดงสินค้า (Shelf TV) โดยในปี 2550 และปี
2551 บริษัทมีรายได้จากธุรกิจให้บริการสื่อโฆษณาที่ไม่ใช่ระบบดิจิตอล คิดเป็นสัดส่วนร้อยละ 7.61
และร้อยละ 8.49 ของรายได้รวม ตามลำดับ โดยบริษัทได้ทำบันทึกข้อตกลงกับเดอะมอลล์กรุ๊ป
โดยไม่มีกำหนดระยะเวลาสิ้นสุดของบันทึกข้อตกลง
(โปรดดูรายละเอียดของสัญญาในส่วนของทรัพย์สินในการประกอบธุรกิจ ข้อ 5.2)
เพื่อมีสิทธิในการติดตั้งและบริหารสื่อดังกล่าวใน Home Fresh Mart ทุกสาขาของเดอะมอลล์ และ
Gourmet Market ของศูนย์การค้า สยามพารากอน และศูนย์การค้า ดิ เอ็มโพเรียม

ภาพแสดงตัวอย่างสื่อโฆษณาประเภทต่างๆ ในซุปเปอร์มาร์เก็ต

ป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf Pop-up)

[]

ป้ายโฆษณาแบบอุโมงค์ (Tunnel Media) ป้ายโฆษณาแบบกรอบ (Shelf Frame)

[]

โฆษณาส่วนหน้าของรถเข็น (Cart Media) โฆษณาบริเวณพื้น (Floor Wrap)

[]

โฆษณาประกอบชั้นแสดงสินค้า (Shelf TV)

[]

นอกจากนี้ บริษัทยังให้บริการผ่านสื่อโฆษณาอื่นๆ เช่น การให้บริการโฆษณาบริเวณส่วนต่างๆ
ของอาคาร (Wrap) โดยการนำแผ่นโฆษณาหุ้มบริเวณประตูลิฟท์ เสา พื้น บันไดเลื่อน ประตูห้องน้ำ
ซุ้มประตูทางเข้าห้าง และลานจอดรถ ทั้งนี้ บริษัทได้ทำบันทึกข้อตกลงระยะยาวเป็นเวลา 5
ปีกับศูนย์การค้าเดอะมอลล์ทั้ง 7 สาขา สิ้นสุดปี 2555
(โปรดดูรายละเอียดของบันทึกข้อตกลงในส่วนของทรัพย์สินในการประกอบธุรกิจ ข้อ 5.2)
เพื่อมีสิทธิในการติดตั้งและบริหารสื่อและป้ายโฆษณาต่างๆ

ภาพแสดงการให้บริการโฆษณาบริเวณส่วนต่างๆ ของอาคาร (Mall Wrap)

[][][]

ทั้งนี้ ในการให้บริการสื่อโฆษณาที่ไม่ใช่ระบบดิจิตอลนี้
จะช่วยทำให้บริษัทเป็นผู้ให้บริการสื่อโฆษณาที่มีสื่อภายในอาคาร (In Store Media) ที่หลากหลาย
และครบวงจร
ซึ่งสามารถครอบคลุมความต้องการของลูกค้าได้มากยิ่งขึ้นโดยบริษัทจะเป็นผู้ออกแบบรูปแบบของสื่อโฆษณาให้แก่ลูกค้า
และจะว่าจ้างให้บริษัทภายนอก (Outsource) จัดทำสื่อโฆษณานั้นๆ ซึ่งโดยปกติ
บริษัทจะทำสัญญากับลูกค้าเป็นระยะเวลาประมาณ 3 เดือน

ในปี 2550 และ ปี 2551 บริษัทมีรายได้จากธุรกิจให้บริการสื่อโฆษณาภายในอาคาร
คิดเป็นสัดส่วนร้อยละ 87.81 และร้อยละ 77.35 ของรายได้รวม ตามลำดับ

3.2 ธุรกิจให้บริการรับออกแบบจัดสร้างภาพ 3 มิติ ภาพยนตร์ 2 มิติ และภาพยนตร์ 3 มิติ
และการรับทำโฆษณา (Content Provider)

นอกจากการให้บริการสื่อโฆษณาระบบดิจิตอลและสื่อโฆษณาที่ไม่ใช่ระบบดิจิตอลแล้ว
บริษัทยังให้บริการออกแบบและผลิตงานโฆษณาในรูปแบบต่างๆ
ทั้งระบบดิจิตอลและที่ไม่ใช่ระบบดิจิตอล โดยขอบเขตงานให้บริการสำหรับสื่อโฆษณาระบบดิจิตอล
ได้แก่ การเขียนบทสำหรับโฆษณา การถ่ายทำและตัดต่อโฆษณา
การออกแบบและปรับปรุงภาพเคลื่อนไหวทั้ง 2 มิติ และ 3 มิติให้เหมาะสมที่จะแสดงออกทางจอภาพ
รวมถึงการแปลงภาพ 2 มิติให้เป็น 3 มิติ เพื่อใช้ในการโฆษณา ซึ่งบริษัทมีทีมงานผลิต
ที่มีความสามารถในการดำเนินการผลิตได้ตามความต้องการของลูกค้า โดยเมื่อเดือนมิถุนายน 2551
บริษัทได้รับว่าจ้างจากสำนักงานคณะกรรมการกิจการโทรคมนาคมแห่งชาติ (“กทช.”) มูลค่างาน
18.30 ล้านบาท ในการจัดทำโฆษณาเป็นตอนๆ (series) ในรูปแบบของการโฆษณาแบบให้ความรู้
(Advertorial) เกี่ยวกับผลงานและบริการของ กทช. ซึ่งบริษัทจะเป็นผู้รับผิดชอบตั้งแต่เขียนบท
จัดหาผู้แสดง ถ่ายทำโฆษณาในระบบ 2 มิติ การแปลงภาพยนตร์โฆษณาเป็น 3 มิติ
และการเผยแพร่โฆษณาดังกล่าวในสื่อโฆษณาของบริษัท โดยมีระยะเวลาให้บริการเป็นเวลา 4
เดือน ซึ่งบริษัทได้เริ่มรับรู้รายได้ในส่วนของการผลิตงานโฆษณาแล้วในเดือนมิถุนายน 2551 ทั้งนี้
การให้บริการดังกล่าวประสบความสำเร็จเป็นอย่างดี ทำให้ กทช.
ทำสัญญาว่าจ้างให้บริษัทให้บริการต่ออีก 4 เดือน ด้วยมูลค่างาน 18 ล้านบาท

บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI)
โดยได้รับการยกเว้นภาษีเงินได้นิติบุคคล จากการประกอบกิจการ ซอฟต์แวร์ ประเภท Digital
Content ซึ่งได้แก่ การสร้างและผลิตสื่อโฆษณา 3 มิติ และค่าเผยแพร่สื่อโฆษณา 3 มิติ เป็นเวลา
8 ปีนับจากวันที่ 4 กรกฎาคม 2549
(โปรดดูรายละเอียดของสิทธิประโยชน์ในส่วนของทรัพย์สินในการดำเนินธุรกิจ ข้อ 5.3)

สำหรับขอบเขตงานให้บริการสำหรับสื่อโฆษณาที่ไม่ใช่ระบบดิจิตอล ได้แก่
การออกแบบรูปแบบหรือประเภทของสื่อโฆษณา เพื่อให้สอดคล้องกับความต้องการและแนวความคิด
(concept) ของลูกค้าและหรือลักษณะของสินค้า
ซึ่งเมื่อลูกค้าเห็นด้วยกับรูปแบบและประเภทของสื่อโฆษณาที่บริษัทเสนอแนะ
บริษัทจะดำเนินการว่าจ้างบริษัทภายนอก (Outsource) ในการจัดทำและผลิตโฆษณานั้นๆ
ในรูปแบบที่กำหนด เช่น สติ๊กเกอร์ ฉลาก และ Pop-up เป็นต้น

ในปี 2550 และ ปี 2551 บริษัทมีรายได้จากธุรกิจนี้ คิดเป็นสัดส่วนร้อยละ 2.10 และร้อยละ
19.32ของรายได้รวม ตามลำดับ

3.3 ธุรกิจให้เช่าบริการจอภาพ

บริษัทได้มีการสำรองจอภาพ 3 มิติ จำนวนประมาณ 36 จอ
สำหรับสับเปลี่ยนหากจอภาพที่ติดตั้งอยู่เกิดมีปัญหาขัดข้อง
ซึ่งจะช่วยทำให้บริษัทสามารถให้บริการสื่อโฆษณาประเภทดิจิตอลได้อย่างราบรื่นและไม่ติดขัด ทั้งนี้
บริษัทได้มีการบริหารการใช้จอภาพสำรองดังกล่าวให้เกิดประโยชน์สูงสุด โดยการนำจอภาพ 3 มิติ
ที่มีไว้สำรองดังกล่าวไปให้เช่าเพื่อเป็นการสร้างรายได้เพิ่มเติมให้แก่บริษัท ทั้งนี้
ลูกค้าส่วนใหญ่ที่ใช้บริการนี้ ได้แก่ ผู้ให้บริการบริหารจัดงาน (Event management หรือ Event
Organizer) และลูกค้าที่ต้องการได้จอภาพระบบทีวี 3 มิติไว้ที่ร้านค้าเอง
โดยคิดอัตราค่าเช่าเป็นรายวัน รายสัปดาห์ และรายเดือน ตามระยะเวลาการเช่า
ซึ่งโดยปกติอยู่ในช่วงประมาณ 3 – 5 วัน ขึ้นอยู่กับความต้องการใช้ของลูกค้า
ซึ่งบริษัทจะต้องทำหน้าที่เป็นผู้ติดตั้งและดูแลจอภาพดังกล่าวเองทั้งหมด

ในปี 2550 และ ปี 2551 บริษัทมีรายได้จากธุรกิจนี้ คิดเป็นสัดส่วนร้อยละ 0.35 และร้อยละ0.03
ของรายได้รวม ตามลำดับ

3.4 โครงการ uNetwork

บริษัทได้ลงนามร่วมกับสำนักงานคณะกรรมการอุดมศึกษาในบันทึกข้อตกลงความร่วมมือการสนับสนุนโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษาในชื่อโครงการ
uNetwork โดยใช้เทคโนโลยีจอภาพผ่านเครือข่ายสารสนเทศเพื่อพัฒนาการศึกษา
(โปรดดูรายละเอียดของบันทึกข้อตกลงในส่วนของทรัพย์สินในการประกอบธุรกิจ ข้อ 5.2)
โดยเป็นการให้สิทธิแก่บริษัทโดยไม่มีกำหนดระยะเวลาสิ้นสุดในการใช้เครือข่ายเคเบิ้ลใยแก้วความเร็วสูง
(High Speed Fiber Optic) ซึ่งเชื่อมต่อระหว่างระบบคอมพิวเตอร์ของมหาวิทยาลัยต่างๆ
ในนาม Uninet เพื่อใช้เป็นช่องทางในการเผยแพร่สื่อต่างๆ สู่มหาวิทยาลัยทั่วประเทศ

โครงการนี้จะเป็นการร่วมมือกันระหว่าง สถานศึกษา และภาคเอกชน
ในการหาช่องทางให้นักศึกษาแสดงผลงานออกทางสื่อโทรทัศน์
โดยบริษัทสามารถใช้เครือข่ายเคเบิ้ลใยแก้วความเร็วสูงในการถ่ายทอดกิจกรรมและประกาศต่างๆ
เช่น กิจกรรมทางด้านวิชาการ การประกาศรับสมัครงาน การแสดงผลงานของนักศึกษา
และการแข่งขันกีฬา เป็นต้น โดยไม่ต้องเสียค่าใช้จ่าย
โดยบริษัทจะนำจอภาพไปติดตั้งตามสถานที่ต่างๆ ในมหาวิทยาลัย เช่น โรงอาหาร สหกรณ์
สนามกีฬา และห้องประชุมเป็นต้น
และจะเปิดจอภาพให้นักศึกษาและผู้ที่เดินผ่านไปมาสามารถรับชมรายการของบริษัทได้ตลอดระยะเวลาที่ออกอากาศ

ทั้งนี้ บริษัทจะสามารถสร้างรายได้จากโครงการ uNetwork ในรูปแบบต่างๆ เช่น
การขายเวลาโฆษณาโดยตรงในเวลาของรายการผู้ให้การสนับสนุน
และการขายเวลาโฆษณาในรูปแบบอื่นๆ ในเวลาของรายการของมหาวิทยาลัย และ/หรือ
รายการส่งเสริมความรู้และสารคดีต่างๆ ได้แก่ ค่าสปอนเซอร์ของรายการที่ออกอากาศ
การโฆษณาแฝงแบบผูกโยง (Tie-in) ในรายการที่ออกอากาศ
ค่าคอมมิชชั่นในการขายผลงานของอาจารย์หรือนักศึกษา ค่าสปอนเซอร์ของการจัดกิจกรรมต่างๆ
เช่น การจัดกิจกรรม และหรือรายการในรูปแบบ Reality Show โดยให้นักศึกษาเข้ามาแข่งขันกัน
เป็นต้น ทั้งนี้ โครงสร้างเบื้องต้นของการแพร่ภาพของโครงการเป็นดังนี้

[]โครงสร้างผังรายการของโครงการ uNetwork

ที่มา: บริษัท

หมายเหตุ: ผังรายการดังกล่าวอาจมีการปรับเปลี่ยนไปได้ตามความต้องการของแต่ละมหาวิทยาลัย

ณ วันที่ 31 ธันวาคม 2551 ได้มีมหาวิทยาลัยที่เข้าร่วมโครงการแล้ว จำนวน 8 มหาวิทยาลัย
โดยมีรายละเอียดดังนี้

  ---------------------------------------- ------------------------- ------------------------
  รายชื่อมหาวิทยาลัย                           จำนวนจอที่จะติดตั้งตามแผนงาน   จำนวนจอภาพที่ติดตั้งแล้วเสร็จ

  1. จุฬาลงกรณ์มหาวิทยาลัย                     56                        57

  2. มหาวิทยาลัยราชภัฏสวนสุนันทา                27                        28

  3. มหาวิทยาลัยรัตนบัณฑิต                      20                        21

  4. มหาวิทยาลัยราชภัฏบ้านสมเด็จเจ้าพระยา        29                        30

  5. มหาวิทยาลัยเทคโนโลยีพระจอมเกล้าพระนครเหนือ 42                        43

  6. มหาวิทยาลัยเทคโนโลยีพระจอมเกล้าธนบุรี       33                        22
  (บางมด)*                                                           

  7. มหาวิทยาลัยราชภัฏสวนดุสิต                  20                        0

  8. มหาวิทยาลัยศรีปทุม                        อยู่ระหว่างการพิจารณา         0
  ---------------------------------------- ------------------------- ------------------------

ทั้งนี้ บริษัทได้ทำการติดตั้งระบบการให้บริการสื่อโฆษณาในมหาวิทยาลัยเสร็จทั้งหมดแล้ว จำนวน 6
มหาวิทยาลัยดังรายละเอียดข้างต้น โดยมีจำนวนจอภาพที่ติดตั้งไปแล้วทั้งสิ้น 201 จอภาพ
และคาดว่าจะติดตั้งจอภาพส่วนที่เหลือให้แล้วเสร็จภายในไตรมาสที่ 1 ปี 2552 โดยโครงการ
uNetwork ได้เริ่มให้บริการเชิงพาณิชย์ในเฟสแรกจำนวน 6 มหาวิทยาลัยในงวดไตรมาสที่ 3 ปี
2551

ในปี 2550 และงวด 6 เดือนปี 2551 บริษัทยังไม่มีรายได้จากธุรกิจนี้
โดยได้เริ่มมีรายได้จากการให้บริการสื่อโฆษณาจากโครงการนี้ในงวดไตรมาสที่ 3 ปี 2551 ทั้งนี้
รายได้จากธุรกิจนี้คิดเป็นสัดส่วนร้อยละ 1.94 ของรายได้รวม

ลูกค้าเป้าหมาย

ลูกค้าเป้าหมายหลักของบริษัท คือ บริษัทเจ้าของผลิตภัณฑ์
และผู้ประกอบการทั่วไปที่ต้องการโฆษณาสินค้าของตนในพื้นที่ตามศูนย์การค้าที่มีสัญญาให้บริษัทเป็นผู้บริหารธุรกิจให้บริการสื่อ
ทั้งนี้ บริษัทมุ่งเน้นในการเข้าถึงลูกค้าที่เป็นผู้ประกอบการให้บริการ และเจ้าของผลิตภัณฑ์ต่างๆ
ที่ต้องการทำการตลาดเพื่อส่งเสริมการขาย สร้างการรับรู้แบรนด์สินค้า (Brand Awareness)
และประชาสัมพันธ์ผลิตภัณฑ์เพื่อสร้างความต้องการในการบริโภค ณ จุดขาย
และการสร้างภาพพจน์ที่ดีให้แก่องค์กรของลูกค้า
โดยกลุ่มลูกค้าส่วนใหญ่จะเป็นบริษัทที่มีศักยภาพในการเติบโตอย่างต่อเนื่อง
บริษัทได้จำแนกกลุ่มลูกค้าตามประเภทของผลิตภัณฑ์ เช่น กลุ่มผลิตสินค้าเพื่ออุปโภคบริโภค
กลุ่มให้บริการด้านความบันเทิง กลุ่มลูกค้าสถาบัน
(กลุ่มให้บริการประกันภัยและกลุ่มให้บริการทางการเงิน) และกลุ่มธุรกิจอื่นๆ เป็นต้น ซึ่งในปี 2550
และปี 2551 สามารถแสดงกลุ่มลูกค้าได้ดังนี้

โครงสร้างรายได้จากการให้บริการสื่อโฆษณาในปี 2550 และปี 2551 แยกตามประเภทกลุ่มลูกค้า

  ------------------------ ---------------------- ------------------------
  ประเภทลูกค้า               โครงสร้างรายได้          

                           ปี 2550                 ปี 2551

  กลุ่มสินค้าเพื่ออุปโภคบริโภค     63.18%                 63.69%

  กลุ่มให้บริการด้านความบันเทิง   15.56%                 8.40%

  กลุ่มลูกค้าสถาบัน             12.79%                 14.95%

  กลุ่มธุรกิจอื่นๆ               8.47%                  12.96%
  ------------------------ ---------------------- ------------------------

ที่มา: บริษัท

นอกจากนี้ บริษัทยังมีกลุ่มลูกค้าเป้าหมายสำหรับธุรกิจให้บริการเช่าจอภาพ คือ
ผู้ให้บริการบริหารจัดงาน (Event management หรือ Event Organizer)
ลูกค้าหรือผู้ประกอบการทั่วไปที่ต้องการจอภาพระบบทีวี 3 มิติไว้ที่ร้านค้าหรือบริษัทของลูกค้าเอง
และ สถาบันอุดมศึกษาต่างๆ เป็นต้น

นโยบายการจัดจำหน่าย และช่องทางการจัดจำหน่าย

ในช่วงเริ่มต้นของการดำเนินธุรกิจ บริษัทมีนโยบายขายบริการสื่อโฆษณาให้แก่ลูกค้าโดยตรง
ซึ่งเป็นเจ้าของหรือตัวแทนจำหน่ายผลิตภัณฑ์ ต่อมา
เมื่อบริษัทมีการขยายขอบเขตการให้บริการเพิ่มมากขึ้น
บริษัทได้เพิ่มช่องทางการขายบริการสื่อโฆษณาผ่านทางบริษัทตัวแทนโฆษณา (Advertising
Agency) เนื่องจากบริษัทตัวแทนโฆษณาเป็นผู้มีความชำนาญด้านการขายและการตลาด
และสามารถจัดแพคเกจของสื่อโฆษณาที่หลากหลายร่วมกับพันธมิตรทางการค้าอื่น ที่ใช้บริการร่วมกัน
ทำให้บริษัทได้รับประโยชน์จากรายได้ที่เพิ่มมากขึ้น
อีกทั้งยังช่วยให้บริษัทลดค่าใช้จ่ายในเรื่องของพนักงานขาย
และสามารถลดความเสี่ยงในภาวะธุรกิจโฆษณาถดถอย
เนื่องจากไม่ต้องรับภาระค่าใช้จ่ายของพนักงานขายในส่วนที่เป็นค่าใช้จ่ายคงที่ เช่น เงินเดือน
และสวัสดิการพนักงานต่างๆ เป็นต้น

ดังนั้น บริษัทมีช่องทางการจัดจำหน่าย ซึ่งสามารถแบ่งได้ดังนี้

1. เจ้าของผลิตภัณฑ์โดยตรง (Direct Sales)

ในปี 2550 และปี 2551
บริษัทมีรายได้จากการขายบริการสื่อโฆษณาผ่านช่องทางนี้คิดเป็นประมาณร้อยละ 48 และร้อยละ 39
ของรายได้จากการให้บริการของบริษัท ตามลำดับ โดยลูกค้ากลุ่มนี้มาจากการให้บริการสื่อโฆษณา 3
มิติเป็นหลัก ซึ่งเป็นธุรกิจเริ่มแรกของบริษัท
โดยบริษัทมีนโยบายที่จะสร้างและรักษาสัมพันธ์อันดีกับลูกค้ากลุ่มนี้
รวมถึงขยายฐานลูกค้าไปในประเภทผลิตภัณฑ์ที่หลากหลาย

2. บริษัทตัวแทนโฆษณา (Advertising Agency)

เป็นบริษัทที่ให้บริการด้านการสร้าง วางแผนงานทางการตลาด และดูแลการโฆษณาในรูปแบบต่างๆ
ของลูกค้าโดยบริษัทตัวแทนโฆษณาจะทำงานร่วมกับบริษัทลูกค้าที่เป็นเจ้าของผลิตภัณฑ์
เพื่อจัดหามุมมองและแนวทางในการทำโฆษณาต่างๆ
ที่สามารถตอบสนองความต้องการของลูกค้าได้อย่างเหมาะสม ทั้งนี้ ที่ผ่านมา
บริษัทมีความสัมพันธ์อันดีกับบริษัทตัวแทนโฆษณาจำนวนมากกว่า 10 บริษัท โดยในปี 2550 และปี
2551 บริษัทมีรายได้จากการขายบริการสื่อโฆษณาผ่านช่องทางนี้คิดเป็นประมาณร้อยละ 52
และร้อยละ 61 ของรายได้จากการให้บริการของบริษัทตามลำดับ โดยมีบริษัทตัวแทนโฆษณา 1
บริษัท ซึ่งช่วยสร้างรายได้ให้แก่บริษัทในอัตรามากกว่าร้อยละ 30 ของรายได้รวมของบริษัท
(โปรดดูรายละเอียดเพิ่มเติมในส่วนของปัจจัยความเสี่ยง ข้อ 1.4) ทั้งนี้
การที่บริษัทมีสัดส่วนรายได้มาจากบริษัทตัวแทนโฆษณาค่อนข้างสูงเป็นผลมาจากนโยบายของบริษัทที่ต้องการใช้ความชำนาญด้านการขายและความสัมพันธ์กับลูกค้าที่ดีของบริษัทตัวแทนโฆษณาให้เกิดประโยชน์สูงสุด
และยังสามารถลดความเสี่ยงทางธุรกิจในสภาวะเศรษฐกิจถดถอยได้อีกด้วย

นโยบายการกำหนดค่าตอบแทนสำหรับการเช่าสถานที่ติดตั้งสื่อโฆษณา

ในการกำหนดค่าตอบแทนสำหรับการเช่าสถานที่ติดตั้งสื่อโฆษณา มีรูปแบบที่นิยมปฏิบัติโดยทั่วไป
จำนวน 4 รูปแบบ ได้แก่

1) Time Sharing เป็นการให้ผลตอบแทนในรูปแบบของเวลาโฆษณาแก่เจ้าของสถานที่
โดยจะกำหนดเวลาโฆษณาที่ต้องจัดสรรให้แก่เจ้าของสถานที่ในแต่ละช่วงเวลาโฆษณา
เพื่อให้เจ้าของสถานที่สามารถใช้เวลาดังกล่าวในการเผยแพร่ข่าวสารหรือประชาสัมพันธ์
โดยไม่ต้องเสียค่าใช้จ่าย

2) Revenue Sharing
เป็นการให้ผลตอบแทนในรูปแบบของการแบ่งรายได้จากค่าโฆษณาให้แก่เจ้าของสถานที่
ซึ่งค่าตอบแทนจะผันแปรไปตามรายได้จากผลการดำเนินงานของสื่อโฆษณาที่ติดตั้ง
โดยบริษัทสามารถนำเวลาโฆษณาไปขายได้ทั้งหมด
และจะแบ่งส่วนแบ่งให้แก่เจ้าของสถานที่ตามสัดส่วนของรายได้ที่กำหนด

3) Fixed Rate เป็นการให้ผลตอบแทนที่มีการกำหนดเป็นจำนวนคงที่
โดยไม่ขึ้นอยู่กับความสามารถในการสร้างรายได้จากผลการดำเนินงานของสื่อโฆษณาที่ติดตั้ง
โดยบริษัทสามารถนำเวลาโฆษณาไปขายได้ทั้งหมด
และจะแบ่งผลตอบแทนเป็นจำนวนคงที่ให้แก่เจ้าของสถานที่
ไม่ว่าบริษัทจะสามารถขายเวลาโฆษณาได้เท่าไรก็ตาม

4) Combination เป็นการให้ผลตอบแทนในรูปแบบผสมจากวิธีที่กล่าวข้างต้น
ซึ่งขึ้นอยู่กับข้อตกลงระหว่างบริษัทและเจ้าของสถานที่

ทั้งนี้ ณ ปัจจุบัน บริษัทมีนโยบายกำหนดค่าตอบแทนสำหรับการเช่าสถานที่ติดตั้งสื่อโฆษณา
โดยมุ่งเน้นที่วิธี Revenue Sharing เป็นหลัก
เนื่องจากเป็นการจ่ายผลตอบแทนตามสัดส่วนรายได้ของบริษัท
ซึ่งจะช่วยทำให้บริษัทสามารถบริหารจัดการต้นทุนการให้บริการได้อย่างมีประสิทธิภาพ
อีกทั้งเจ้าของสถานที่จะช่วยสนับสนุน อำนวยความสะดวก และให้ความช่วยเหลือแก่บริษัท เนื่องจาก
หากบริษัทมีรายได้เพิ่มสูงขึ้น จะช่วยทำให้เจ้าของสถานที่มีรายได้เพิ่มสูงขึ้นตามไปด้วย

การตลาดและสภาวะการแข่งขัน

กลยุทธ์การแข่งขัน

-   มีนโยบายคัดเลือกสถานที่สำหรับติดตั้งอุปกรณ์เพื่อสื่องานโฆษณาที่เลือกเฉพาะบริเวณที่มีการสัญจรของคนหนาแน่น
    อาทิ บริเวณจุดซื้อ ทางเข้าออกอาคาร หน้าลิฟท์ และบันไดเลื่อน ในซุปเปอร์มาร์เก็ต
    ห้างสรรพสินค้า และมหาวิทยาลัย ที่สอดคล้องกับ การดำเนินชีวิตของผู้บริโภค (Lifestyle
    Media ) และกลุ่มลูกค้าเป้าหมาย

-   ทำธุรกิจให้บริการสื่อโฆษณาภายในอาคาร (In-store Media)
    ที่ครบวงจรและมีความหลากหลายซึ่งสามารถตอบสนองความต้องการของลูกค้าทุกกลุ่มได้
    และสามารถเข้าถึงลูกค้ากลุ่มเป้าหมายได้ง่าย ราคาคุ้มค่า และเห็นผลชัดเจนดีที่สุดในปัจจุบัน

-   นำเสนอสื่อโฆษณาเป็นแบบแพคเกจ (package)
    ในราคาที่คุ้มค่าเพื่อตอบสนองต่อความต้องการของลูกค้าหลากหลายประเภท
    โดยบริษัทไม่ได้มีการกำหนดแพคเกจแบบตายตัว
    แต่จะทำแพคเกจเสนอลูกค้าตามความต้องการของลูกค้าที่เหมาะสมกับสื่อโฆษณาต่างๆที่บริษัทมีอยู่
    เช่น บริษัทสามาถขายสื่อโฆษณาผ่าน จอภาพ 3 มิติ รวมกับสื่อโฆษณาต่างๆใน Gourmet
    Market ในศูนย์การค้าสยามพารากอน และดิ เอ็มโพเรียม เป็นต้น

-   มุ่งเน้นงานโฆษณาที่สามารถดึงดูดความสนใจของลูกค้า
    รวมถึงการกระตุ้นการตัดสินใจเลือกซื้อผลิตภัณฑ์ที่ใช้บริการแทนผลิตภัณฑ์ของคู่แข่ง
    ด้วยเทคโนโลยีจอภาพสามมิติ

-   เน้นการสร้างความสัมพันธ์อันดีกับลูกค้าเพื่อให้เข้าใจถึงลูกค้าได้อย่างถูกต้อง
    และมีประสิทธิภาพไม่ว่าในแง่กลุ่มลูกค้าเป้าหมาย และกำลังซื้อของลูกค้าเป้าหมาย

-   พัฒนาเทคโนโลยีใหม่ๆในการนำเสนอบริการสื่อโฆษณาให้แก่ลูกค้าอย่างต่อเนื่อง
    โดยเฉพาะสื่อโฆษณารูปแบบใหม่ (Innovative Media)
    เพื่อเป็นการตอกย้ำความเป็นผู้นำในสื่อโฆษณารูปแบบใหม่
    นอกจากนี้ยังมุ่งเน้นพัฒนาคุณภาพของงานโฆษณาอยู่ตลอดเวลา

-   ให้ความสำคัญกับทรัพยากรบุคคล โดยสนับสนุนการสร้างสัมพันธ์อันดี
    และความร่วมมือในการทำงานระหว่างบุคลากรภายในองค์กรด้วยการจัดกิจกรรมเชื่อมความสัมพันธ์ต่างๆ

จุดแข็งของบริษัท

-   มีสื่อโฆษณาภายในอาคารที่ครบวงจร โดยบริษัทมีสามารถให้บริการโฆษณาได้ทั้งในระบบดิจิตอล
    แบบ 3 มิติ และ 2 มิติ และระบบที่ไม่ใช่ดิจิตอล แบบแผ่นป้ายและสติกเกอร์
    ซึ่งสื่อโฆษณาดังกล่าวมีการติดตั้งกระจายอยู่ทั่วกรุงเทพฯ ทั้งในห้างสรรพสินค้า และสถานศึกษา
    นอกจากนี้ หากบริษัทได้ติดตั้งระบบสื่อโฆษณาที่ บิ๊กซี ซูเปอร์เซ็นเตอร์ ทุกสาขาแล้วเสร็จ
    บริษัทจะมีสื่อโฆษณาครอบคลุมทั่วประเทศ

-   มีบุคลากรที่มีความเชี่ยวชาญทางด้านเทคโนโลยีและมีความมุ่งมั่นทางด้านการพัฒนาในการคิดค้นและออกแบบผลิตภัณฑ์ใหม่ๆ
    (Innovation) อยู่ตลอดเวลา เพื่อให้ได้มาซึ่งผลิตภัณฑ์ที่ตรงตามความต้องการของลูกค้า

-   เป็นผู้นำในการผลิตและให้บริการสื่อโฆษณา 3 มิติ
    โดยสามารถสร้างและออกแบบภาพเคลื่อนไหวทั้ง 2 มิติ และ 3 มิติ รวมถึงการแปลงภาพ 2
    มิติให้เป็น 3 มิติ เพื่อใช้ในการโฆษณา

-   มีสัญญาระยะยาวในการเป็นผู้ให้บริการโฆษณาภาพเคลื่อนไหว 3 มิติ ในศูนย์การค้า ดิ
    เอ็มโพเรียม และ สยามพารากอน
    และมีสัญญาการให้บริการสื่อโฆษณาในศูนย์การค้าทั้งในเขตกรุงเทพและปริมณฑลและต่างจังหวัดทั้งในแบบดิจิตอลเช่น
    จอภาพ 2 มิติบริเวณหัวชั้นแสดงสินค้า (End Cap TV) และแบบที่ไม่ใช่ดิจิตอล เช่น
    ป้ายโฆษณาที่จุดขายต่างๆ และโฆษณาบริเวณส่วนต่างๆ ของอาคาร
    ทำให้สามารถเข้าถึงผู้บริโภคได้อย่างกว้างขวางและหลากหลายกลุ่มเป้าหมาย

-   มีการให้บริการจอภาพเพื่อแสดงโฆษณาประกอบชั้นแสดงสินค้า (Shelf TV)
    โดยมุ่งเน้นการโฆษณาที่จุดขายและความต่อเนื่องของการโฆษณา โดย 1 จอทีวี
    ก็จะมีงานโฆษณาเพียงงานเดียว เพื่อเป็นการกระตุ้นยอดขาย ณ จุดขายอย่างต่อเนื่อง

-   ได้รับบัตรส่งเสริมการลงทุนโดยคณะกรรมการส่งเสริมการลงทุนธุรกิจซอฟต์แวร์ประเภท
    Digital Content โดยได้รับสิทธิประโยชน์ยกเว้นภาษีเงินได้นิติบุคคลเป็นเวลา 8 ปี
    นับตั้งแต่ปี 2549

นโยบายการกำหนดราคาในการให้บริการสื่อโฆษณา

การกำหนดราคาผลิตภัณฑ์ของบริษัทแบ่งเป็น 2 ประเภทหลัก ประกอบด้วย

1) การกำหนดราคาการให้บริการโฆษณาผ่านระบบดิจิตอล คิดราคาตามจำนวนจอภาพที่ให้บริการ
และความถี่ในการโฆษณา โดยทั่วไปจะคิดค่าบริการเป็นแพคเกจรวม เช่น
โฆษณาที่ศูนย์การค้าพารากอนจะมีการแพร่ภาพในทุกจอภาพในศูนย์การค้า และโฆษณาที่ Home
Fresh Mart และ Gourmet Market จะถูกแพร่ภาพออกไปทุกสาขา เป็นต้น

2) การกำหนดราคาการให้บริการสื่อโฆษณาประเภทต่างๆ เช่น บริการผลิตงานโฆษณา
และการให้เช่าจอภาพ จะคิดราคาตามต้นทุนที่เกิดขึ้นบวกกำไรส่วนเพิ่มในอัตราที่เหมาะสม

ภาวะอุตสาหกรรมโฆษณา

ตารางค่าใช้จ่ายในการโฆษณาในปี 2551 และปี 2550 สรุปได้ดังนี้

หน่วย : ล้านบาท

  ------------------------------------------------------------------------
  ประเภทสื่อโฆษณา        ปี 2551        ปี 2550     Growth       Growth (%)
  -------------------- ------------- ---------- ------------ -------------
  โทรทัศน์               51,136        53,491     - 2,355      - 4.40%

  วิทยุ                  6,933         6,318      615          9.73%

  หนังสือพิมพ์             15,288        15,809     - 521        - 3.30%

  นิตยสาร               5,823         6,067      - 244        - 4.02%

  โรงภาพยนตร์           4,173         4,341      - 168        - 3.87%

  สื่อกลางแจ้ง (Outdoor)  4,216         4,481      - 265        - 5.91%

  สื่อเคลื่อนที่ (Transit)   1,360         956        404          42.26%

  สื่อในอาคาร (In-Store) 560           570        -10          -1.75%

  รวม                  89,488        92,035     - 2,547      - 2.77%
  ------------------------------------------------------------------------

ที่มา: Nielsen Media Research

จากรายงานข้อมูลของ Nielsen Media Research
จะเห็นว่าการใช้จ่ายในสื่อโฆษณารวมสื่อทุกประเภทในปี 2551 เท่ากับ 89,488 ล้านบาท
โดยปรับลดลงจากปี 2551 จำนวน 2,547ล้านบาท
โดยสัดส่วนในการใช้เงินโฆษณาสูงที่สุดยังคงเป็นการโฆษณาผ่านโทรทัศน์เป็นจำนวนเงินทั้งสิ้น
51,136 ล้านบาท คิดเป็นส่วนแบ่งการตลาดร้อยละ 57.13 สื่อที่ได้รับความนิยมรองลงมา ได้แก่
หนังสือพิมพ์ซึ่งมีจำนวนเงินโฆษณา 15,288 ล้านบาท คิดเป็นส่วนแบ่งการตลาดร้อยละ 17.08

ในปี 2551 อัตราการเติบโตของสื่อโฆษณาประเภทต่างๆ ส่วนใหญ่จะค่อนข้างต่ำ
หรือมีอัตราชะลอตัว ยกเว้นสื่อเคลื่อนที่ และวิทยุ โดยมีอัตราการเติบโตเทียบกับช่วงเดียวกันของปี
2550 เท่ากับร้อยละ 42.26 และร้อยละ 9.73 ตามลำดับ ทั้งนี้
สาเหตุหลักของการชะลอตัวของการใช้งบโฆษณาส่วนใหญ่มาจากการชะลอตัวของการเติบโตของเศรษฐกิจโดยรวม
และสภาวะความไม่มั่นคงทางการเมืองในประเทศ ซึ่งส่งผลโดยตรงทำให้บริษัทต่างๆ
ลดการใช้จ่ายเพื่อการโฆษณาลง
นอกจากนี้การปิดตัวของสถานีโทรทัศน์สาธารณะยังส่งผลให้เม็ดเงินโฆษณาทางโทรทัศน์ลดลง

แนวโน้มสื่อโฆษณาภายในอาคาร (In-Store Media)

[]

สื่อโฆษณาในอาคารเริ่มได้รับความนิยมอย่างมากในปี 2549
โดยมีงบโฆษณาผ่านสื่อในอาคารเป็นจำนวน 307 ล้านบาทในปี 2549 จำนวน 570 ล้านบาทในปี
2550 และ 560 ล้านบาทในปี 2551 และในปี 2549 และ 2550
อัตราเติบโตของค่าใช้จ่ายในการโฆษณาในอาคารสูงถึงร้อยละ 169 และ 86 ตามลำดับ
หรือถ้าคิดอัตราเติบโตเฉลี่ยต่อปี (Compound Annual Growth Rate) ตั้งแต่ปี 2546 ถึงปี
2550 จะมีค่าเท่ากับร้อยละ 55.9
โดยการเพิ่มขึ้นอย่างก้าวกระโดดของค่าโฆษณาผ่านสื่อในอาคารเป็นผลมาจาก
สื่อโฆษณาในอาคารสามารถเข้าตรงถึงผู้บริโภคเป้าหมายได้อย่างมีประสิทธิภาพ
และราคาไม่แพงเมื่อเทียบกับสื่อโฆษณาประเภทอื่นๆ

คู่แข่งขัน

คู่แข่งขันของบริษัทเป็นผู้ประกอบธุรกิจด้านกิจกรรมทางโฆษณาทั้งหมด
ไม่ว่าจะเป็นการผ่านสื่อทางโทรทัศน์ วิทยุ หนังสือพิมพ์ ภาพยนตร์ อินเตอร์เน็ต และสื่ออื่นๆ
โดยในการให้บริการสื่อโฆษณาภายในอาคารของบริษัทจะมีข้อได้เปรียบสื่อโฆษณาประเภทที่เข้าถึงผู้บริโภคจำนวนมาก
(Mass Media) เช่น โทรทัศน์ และหนังสือพิมพ์ คือ
สามารถเน้นเฉพาะกลุ่มผู้บริโภคเป้าหมายได้ดีกว่า สามารถกระตุ้นความต้องการของผู้บริโภค ณ
จุดขายได้อย่างมีประสิทธิภาพ และยังมีอัตราค่าโฆษณาไม่สูงมากอีกด้วย

หากพิจารณาจากลักษณะการให้บริการด้านโฆษณาในลักษณะที่คล้ายคลึงกับบริษัท
ซึ่งเป็นผู้ให้บริการสื่อโฆษณาภายในอาคารผ่านทางจอโทรทัศน์และสื่อประเภทประกอบอาคารแบบต่างๆ
สามารถแสดงรายชื่อและลักษณะการให้บริการของคู่แข่งขันหลักของบริษัทได้ดังนี้

  --------------------------------------------------------------------------------------------------------------------------
  คู่แข่งขัน            ลักษณะการให้บริการ                                                         สถานที่ให้บริการ
  ----------------- ----------------------------------------------------------------------- --------------------------------
  Point of View     บริการสื่อโฆษณาผ่านทางจอโทรทัศน์ ป้ายโฆษณาในร่มและ สื่อโฆษณาประกอบส่วนของอาคาร     อาคารสำนักงานขนาดใหญ่ โรงภาพยนตร์
  Group                                                                                     ร้านอาหาร และศูนย์การค้าคาร์ฟูร์

  Cheeze Media      บริการสื่อโฆษณาผ่านทางจอโทรทัศน์ขนาดใหญ่กลางแจ้งและโทรทัศน์ขนาดเล็กในห้างสรรพสินค้า   ศูนย์การค้าสยามสแควร์
                                                                                            และศูนย์การค้าสยามดิสคอฟวอรี่

  I.J. Siam         บริการสื่อโฆษณาผ่าน Billboard กลางแจ้ง จอภาพ LED                             ศูนย์การค้ามาบุญครอง
                    ขนาดใหญ่และโทรทัศน์ขนาดเล็กในห้างสรรพสินค้า นอกจากนี้ยังมีธุรกิจการพิมพ์และผลิตสื่อต่างๆ   และสื่อกลางแจ้งตามถนนสายหลัก
                    ในการโฆษณา                                                              

  DDD               บริการงานโฆษณาผ่านทางจอโทรทัศน์ และจอภาพ LED                                ศูนย์การค้า ดิ เอ็มโพเรียม
                                                                                            ศูนย์การค้าสยามพารากอน และศูนย์การค้า
                                                                                            มาบุญครอง

  Central CDO Wall  บริการงานโฆษณาผ่านทางจอโทรทัศน์                                             บริเวณของศูนย์การค้าเซ็นทรัล 6 สาขา

  Wrap Inc.         บริการงาน แผ่นสติ๊กเกอร์โฆษณาในภายใน และภายนอกอาคารสำนักงาน และห้างสรรพสินค้า    บริเวณของศูนย์การค้ากลุ่มเซ็นทรัล
                                                                                            และอาคารสำนักงานขนาดใหญ่

  SC Central        บริการงานโฆษณาผ่านทางจอโทรทัศน์                                             บริเวณของศูนย์การค้าเซ็นทรัล สาขาชิดลม
  Chidlom                                                                                   

  Take a look       บริการงานโฆษณาผ่านจอภาพ LED                                               ตั้งอยู่บริเวณหน้าศูนย์การค้าเซ็นทรัลเวิลด์

  Master AD         บริการโฆษณาผ่านอุปกรณ์หลายประเภท อาทิเช่น ป้ายโฆษณาบิลบอร์ด                      รถโดยสารประจำทางต่างๆ รถไฟฟ้า
                                                                                            รถโดยสารสาธารณะอื่นๆ
                                                                                            และตามถนนสายหลัก

  บริษัท อาร์เอส       บริการสื่อวิทยุ ณ จุดขายและสื่อโฆษณาผ่านจอ LCD                                   TOPS บิ๊กซี เทสโก้โลตัส และศูนย์การค้า
  อินสโตร์ มีเดีย จำกัด                                                                          คาร์ฟูร์
  --------------------------------------------------------------------------------------------------------------------------

ทั้งนี้ คู่แข่งขันที่มีการประกอบธุรกิจ และสถานที่ให้บริการสื่อ ใกล้เคียงกับบริษัท ได้แก่ Point of
View Group, Cheeze Media และ DDD ซึ่งเมื่อเปรียบเทียบกับบริษัทแล้ว
บริษัทมีข้อได้เปรียบในเรื่องของการใช้เทคโนโลยีจอภาพ3 มิติ การใช้สื่อโฆษณาอื่นที่ไม่ใช่ดิจิตอล
และ ณ ปัจจุบัน บริษัทยังได้มีการขยายพื้นที่จุดให้บริการที่เพิ่มมากขึ้นทั้งในกรุงเทพฯ และต่างจังหวัด
โดยจะสามารถให้บริการทั่วประเทศเมื่อติดตั้งจอภาพที่บิ๊กซี ซูเปอร์เซ็นเตอร์ แล้วเสร็จ นอกจากนี้
จากการที่บริษัทได้ทำสัญญาในโครงการ uNetwork
จะทำให้สื่อของบริษัทสามารถเข้าถึงผู้บริโภคระดับอุดมศึกษาได้เพิ่มขึ้น
ซึ่งสื่อทั้งหมดของบริษัทที่กล่าวมาแล้วจะทำให้บริษัทสามารถให้บริการสื่อโฆษณาเพื่อตอบสนองความต้องการของลูกค้าได้หลากหลายประเภท

การจัดหาผลิตภัณฑ์หรือบริการ

ภาพรวมการจัดหาและการให้บริการสื่อโฆษณาดิจิตอล

การจัดหาสถานที่ติดตั้งจอภาพเพื่อให้บริการสื่อโฆษณาแบบดิจิตอล

บริษัทมีหลักเกณฑ์ในการพิจารณาและดำเนินการในการจัดหาสถานที่
และขั้นตอนในการให้บริการสื่อโฆษณาในระบบดิจิตอลผ่านจอภาพ ดังนี้

1.  บริษัทจะพิจารณาสถานที่ที่มีศักยภาพที่เหมาะสมในการเป็นจุดติดตั้งอุปกรณ์จอภาพ เช่น
    ศูนย์การค้า ซุปเปอร์มาร์เก็ต และสถาบันการศึกษา โดยบริษัทจะพิจารณาปัจจัยสำคัญ เช่น
    ปริมาณการสัญจรของประชาชน (Traffic) โครงข่ายของสถานที่ (Network)
    และลักษณะของกลุ่มประชาชนที่สัญจรผ่านสถานที่นั้นๆ

2.  ถ้าหากบริษัทพิจารณาปัจจัยต่างๆ แล้วมีความเห็นว่า
    สถานที่ดังกล่าวมีความเหมาะสมในการติดตั้งอุปกรณ์เพื่อให้บริการสื่อโฆษณาแบบดิจิตอล
    บริษัทจะเข้าติดต่อเจ้าของสถานที่เพื่อขออนุญาตในการติดตั้งอุปกรณ์
    โดยบริษัทจะเจรจาราต่อรองในเรื่องผลตอบแทนในรูปแบบส่วนแบ่งรายได้ ส่วนแบ่งเวลา
    หรือค่าเช่าพื้นที่รายเดือน และบริษัทจะต้องทำการออกแบบระบบในการโฆษณา
    ระยะเวลาในการให้บริการ และการกระจายจุดติดตั้งจอภาพในตำแหน่งที่เหมาะสม

3.  บริษัทจะนำเสนอแผนงานในการติดตั้งให้แก่เจ้าของสถานที่
    เพื่อทำการสรุปข้อสัญญาในการติดตั้ง
    ซึ่งโดยปรกติบริษัทจะทำสัญญาให้บริการกับศูนย์การค้าเป็นระยะเวลา 3 – 10 ปี
    และบริษัทจะใช้เวลาในการติดตั้งระบบและอุปกรณ์ประมาณ 60 – 120
    วันโดยขึ้นอยู่กับจำนวนสาขาที่ต้องติดตั้ง และจำนวนเงินทุนหมุนเวียน

4.  ภายหลังจากการติดตั้งและเริ่มให้บริการแล้ว
    บริษัทจะทำการส่งรายงานการให้บริการให้แก่ลูกค้าทุก 1 เดือน
    และสำรวจตรวจสอบสภาพและความเรียบร้อยของอุปกรณ์อยู่เป็นประจำ
    เพื่อสร้างความพึงพอใจให้กับเจ้าของสถานที่และลูกค้าที่พบเห็น

การผลิตสื่อโฆษณา

ขั้นตอนหลักในการผลิตงานโฆษณาของบริษัทมีดังนี้

1.  ก่อนที่จะมีการผลิตสื่อโฆษณาแต่ละประเภทบริษัทจะต้องมีการทำความเข้าใจถึงความต้องการของลูกค้า
    รวมทั้งมีการอธิบายลักษณะของสื่อโฆษณาในแบบต่างๆ ของบริษัทให้แก่ลูกค้า
    โดยจะมีการสัมภาษณ์ลูกค้าให้ทราบถึง รูปแบบงานโฆษณาที่ต้องการ
    และระยะเวลาในการโฆษณาที่ลูกค้าต้องการ

2.  หลังจากทำความเข้าใจถึงความต้องการของลูกค้าแล้ว
    บริษัทจะออกแบบโฆษณาตามที่ลูกค้าต้องการและจะทำการยืนยันกับลูกค้าในรูปแบบก่อนทำการผลิต

3.  การผลิตสื่อโฆษณาจะแบ่งออกเป็นสองประเภทหลัก คือ ประเภทสื่อโฆษณาดิจิตอล
    และไม่ใช่ดิจิตอล ซึ่งจะมีขั้นตอนในการผลิตแตกต่างกันดังนี้

  - ประเภทสื่อโฆษณาดิจิตอล บริษัทออกแบบ ตัดต่อ
  และผลิตงานโฆษณาในรูปแบบดิจิตอลซึ่งจะนำไปเผยแพร่ผ่านจอภาพ 2 มิติ หรือ จอภาพ 3 มิติ
  ได้เอง ซึ่งถ้าลูกค้ามีวีดีโอภาพในงานโฆษณาอยู่เองแล้ว บริษัทจะทำการตัดต่อ และ/หรือ
  ผลิตภาพให้เป็น 3 มิติได้โดยใช้เวลาประมาณ 1 วัน
  และถ้าลูกค้าต้องการให้บริษัทผลิตสื่อโฆษณาชิ้นใหม่ บริษัทจะใช้เวลาในการผลิตทั้งหมดประมาณ 3
  วัน ทั้งนี้ขึ้นอยู่กับความยากง่ายของเนื้องาน

  - ประเภทสื่อโฆษณาไม่ใช่ดิจิตอล ในส่วนของสื่อโฆษณาประเภทป้ายโฆษณาแบบฉลาก (Shelf
  Label) ป้ายโฆษณาแบบผุดขึ้น (Shelf Pop-up) ป้ายโฆษณาแบบอุโมงค์ (Tunnel Media)
  และ ป้ายโฆษณาแบบกรอบ (Shelf Frame) และโฆษณาบริเวณส่วนหน้าของรถเข็น (Cart
  Media) บริษัทไม่มีนโยบายในการผลิตเอง
  โดยบริษัทจะเป็นผู้ออกแบบสื่อโฆษณาและจ้างให้บริษัทอื่นผลิต
  ซึ่งบริษัทจะช่วยในเรื่องการออกแบบและควบคุมคุณภาพให้ได้สื่อโฆษณาในแบบที่ลูกค้าต้องการและมีความเหมาะสมกับจุดติดตั้ง
  เวลาในการผลิตสื่อโฆษณาแบบไม่ใช่ดิจิตอลจะอยู่ที่ประมาณ 5 – 30 วัน
  ขึ้นอยู่กับประเภทและขนาดของรูปแบบของโฆษณา

4.  หลังจากจบขั้นตอนการออกแบบและผลิตแล้ว
    บริษัทจะทำการติดตั้งสื่อโฆษณาตามรูปแบบและเงื่อนไขในสัญญา
    และจะมีการตรวจสอบผลการติดตั้งว่าสื่อโฆษณาแต่ละประเภทนั้นถูกต้องตามเงื่อนไขในสัญญาที่ได้ทำไว้กับลูกค้า
    และเจ้าของพื้นที่

การออกแบบและผลิตระบบซอร์ฟแวร์เพื่อควบคุมและบริหารสื่อโฆษณาระบบดิจิตอล

ในการติดตั้งระบบบริการสื่อโฆษณาแบบดิจิตอลนั้น
บริษัทจะทำการออกแบบและผลิตซอร์ฟแวร์เพื่อให้บริการสื่อโฆษณาให้เหมาะสมกับ
ความต้องการของเจ้าของสถานที่ พร้อมทั้งคำนึงถึงความต้องการของลูกค้า
และสามารถทำให้ฝ่ายปฏิบัติการและฝ่ายอื่นๆ ของบริษัทใช้งานได้อย่างมีประสิทธิภาพสูงสุด
โดยส่วนของซอร์ฟแวร์พื้นฐานสามารถแบ่งเป็นส่วนหลักๆ ได้ 4 ส่วนดังนี้

1.  ระบบบัญชี เป็นระบบที่จะทำหน้าที่ในการออก ใบแจ้งหนี้ ใบเสร็จรับเงิน
    และรายงานให้กับผู้บริหารของบริษัท เจ้าของสถานที่ และลูกค้า
    ซึ่งการออกแบบระบบนี้จะต้องขึ้นอยู่กับความต้องการของเจ้าของสถานที่ และลูกค้า
    และบริษัทจะทำการปรับระบบบัญชีของบริษัทให้สามารถรองรับรูปแบบ (Format)
    ในการออกใบแจ้งหนี้ ใบเสร็จรับเงิน และรายงาน ตามที่เจ้าของสถานที่ต้องการได้

2.  ระบบเพื่อรองรับฝ่ายขายและการตลาด (Sales and Marketing)
    เป็นระบบที่ออกมารองรับความต้องการของฝ่ายขายและการตลาดเพื่อที่จะสามารถรับรู้ข้อมูลของระบบการให้บริการสื่อโฆษณาที่ทำงานอยู่ได้ตลอดเวลา
    (Real time) โดยรายละเอียดของส่วนนี้จะทำให้ฝ่ายขายและการตลาดรู้ข้อมูลของ
    ระยะเวลารอบที่ยังว่างอยู่และสามารถขายได้ (Available Timeslot)
    เพื่อสามารถนำไปประมวลผลและสามารถกำหนดรายการส่งเสริมการขาย (Promotion)
    ได้อย่างเหมาะสม

3.  ระบบทางเทคนิค (Technical) เป็นระบบเพื่อทำให้ฝ่ายปฏิบัติการสามารถทำการตรวจสอบ
    (Monitor)
    ระบบการทำงานของแต่ละจอภาพในแต่ละระบบการให้บริการสื่อโฆษณาว่ายังสามารถให้บริการได้หรือไม่
    สามารถตรวจสอบปัญหาเบื้องต้นของระบบได้จากห้องควบคุมของบริษัท
    และซอร์ฟแวร์ส่วนนี้ยังทำหน้าที่เป็นส่วนกลาง (Centralization) ในการควบคุมข้อมูล
    (Content) ที่จะส่งไปตามจอภาพต่างๆ ได้อีกด้วย

4.  ระบบย่อยอื่นๆ (Miscellaneous)
    เป็นระบบเพื่อทำการรองรับในการออกรายงานเพื่อผู้บริหารในการสรุปยอดการขาย
    และระบบนี้จะสามารถปรับปรุงเพื่อออกกรายงานด้านอื่นๆ แล้วแต่ความต้องการของลูกค้า
    เจ้าของสถานที่ หรือฝ่ายต่างๆ ของบริษัทได้อีกด้วย

โดยขั้นตอนในการออกแบบและผลิตซอร์ฟแวร์เพื่อให้บริการสื่อโฆษณาระบบดิจิตอลมีดังนี้

1)  ขั้นตอนแรกในการผลิต
    บริษัทจะทำการเก็บข้อมูลของเจ้าของสถานที่ที่บริษัทจะเข้าทำการติดตั้งระบบว่า
    มีระบบบัญชีแบบไหน ต้องการให้มีการออกรายงานอย่างไร โดยการเข้าไปดูระบบที่เกี่ยวข้อง
    และสัมภาษณ์ฝ่ายต่างๆ ที่เกี่ยวข้อง

2)  หลังจากนั้น บริษัทจะนำข้อมูลที่ได้รับนำมาพิจารณาว่าจะต้องใช้ซอร์ฟแวร์แบบใด
    โดยถ้าเป็นซอร์ฟแวร์ที่มีอยู่ในตลาดอยู่แล้ว บริษัทก็อาจจะซื้อมาประยุกต์ใช้
    หรือบริษัทอาจจะจ้างบริษัทผลิตซอร์ฟแวร์ (Software house)
    ในการเขียนซอร์ฟแวร์ขึ้นมาใหม่ โดยในการพิจารณาดังกล่าว
    บริษัทจะคำนึงถึงเรื่องลักษณะของการปฏิบัติการ (Feature)
    ว่าครอบคลุมสิ่งที่บริษัทต้องการหรือไม่
    และราคาเหมาะสมกับความสามารถของซอร์ฟแวร์หรือไม่

3)  หลังจากที่บริษัทตัดสินใจเลือกระบบซอร์ฟแวร์แล้ว จะทำการติดตั้งระบบเพื่อให้บริการ
    โดยหลังจากที่ทำการติดตั้งแล้ว ฝ่ายปฏิบัติงานของบริษัทอาจจะทำการเพิ่มส่วนต่างๆ
    ของซอร์ฟแวร์ (Module) เพื่อให้รองรับกับความต้องการใช้งานในอนาคตได้

การจัดหาอุปกรณ์จอภาพ

ในการให้บริการสื่อโฆษณา 3 มิตินั้น บริษัท ได้นำเข้าจอภาพ 3 มิติจากบริษัท New Sight จำกัด
ประเทศเยอรมัน ซึ่งเป็นผู้ผลิตจอ 3 มิติแห่งแรกของโลก โดยบริษัทได้รับสิทธิในการใช้ ขาย
และให้เช่าจอภาพ 3 มิติ เป็นรายแรกในประเทศไทย อย่างไรก็ตาม
สัญญาแต่งตั้งตัวแทนดังกล่าวได้สิ้นสุดไปแล้วเมื่อเดือนกุมภาพันธ์ ปี 2550 โดย ณ วันที่ 31 ธันวาคม
2551 บริษัทมีจอภาพ 3 มิติที่ยังไม่ได้ใช้งาน จำนวน 25 จอภาพ
ซึ่งบริษัทมีแผนที่จะนำไปติดตั้งในโครงการ uNetwork ทั้งหมดภายในสิ้นปี 2552 ทั้งนี้ ในอนาคต
หากบริษัทมีความจำเป็นต้องซื้อจอภาพ 3 มิติเพิ่มเติม บริษัทจะจัดซื้อจากผู้แทนจำหน่ายโดยตรง
ในส่วนของการจัดหาจอภาพ LCD 2 มิตินั้น บริษัทสามารถซื้อจอภาพ LCD 2
มิติได้จากผู้แทนจำหน่ายโดยตรง โดยจะสั่งซื้อสินค้าเป็นจำนวนมากต่อครั้ง
ซึ่งทำให้สามารถได้ราคาที่ถูกกว่าราคาตลาดทั่วไป

ผลกระทบต่อสิ่งแวดล้อม

-ไม่มี-

งานที่ยังไม่ส่งมอบ

-ไม่มี-